Informácia
„Návrh účasti delegácie Slovenskej republiky na 27. stretnutí strán Montrealského protokolu o látkach, ktoré poškodzujú ozónovú vrstvu, konanej v Dubaji, Spojené arabské emiráty, v dňoch 1. – 5. novembra 2015“

Poškodzovanie ozónovej vrstvy Zeme, spôsobené antropogénnymi emisiami niektorých halogénovaných uhľovodíkov, je jedným z najvýznamnejších environmentálnych problémov v doterajšej histórii ľudstva, nakoľko ozón v stratosfére zachytáva škodlivé ultrafialové žiarenie a tým umožňuje život na našej planéte. Úbytok ozónu spôsobuje dopad vyššieho množstva žiarenia, čo má za následok vážne ohrozenie zdravia človeka a je schopné vyvolať celý rad nepriaznivých efektov (zvýšené riziko rakoviny kože, zápal očných spojiviek, zoslabenie imunitného systému) a má negatívny vplyv na ekosystémy (znížený rast zelených rastlín, narušenie potravinového reťazca v oceánoch). Vzhľadom na neustále stenčovanie ozónovej vrstvy a vážne dôsledky úbytku ozónu svetové spoločenstvo začalo prijímať rad opatrení na „záchranu“ ozonosféry. Základný kameň tohto úsilia predstavuje tzv. Viedenský dohovor o ochrane ozónovej vrstvy prijatý v roku 1985, ku ktorému bol prijatý Montrealský protokol o látkach, ktoré poškodzujú ozónovú vrstvu podpísaný                            16. septembra 1987. Jeho cieľom je zastaviť ubúdanie ozónovej vrstvy postupným znižovaním výroby a používania látok, ktoré narúšajú ozónovú vrstvu. Tento vykonávací protokol bol následne na pravidelných ročných stretnutiach viackrát upravovaný a zmenený (Londýnsky dodatok, Kodanský dodatok, Montrealský dodatok a Pekinský dodatok). Viedenský dohovor a Montrealský protokol vrátane jeho dodatkov patria k úspešným medzinárodným zmluvám, keď na základe povinností a opatrení z nich vyplývajúcich došlo k podstatnej redukcii výroby a spotreby látok poškodzujúcich ozónovú vrstvu a podľa najnovších vedeckých pozorovaní dochádza k obnovovaniu ozónovej vrstvy. 

Navrhnutý program zasadania je rozdelený do dvoch segmentov: prípravného a  na vysokej úrovni (tzv. ministerský segment). Prípravný segment a segment na vysokej úrovni zahŕňajú rovnaký počet 11 bodov na prerokovanie, tak ako je to v prílohe materiálu. Práce prípravného segmentu sa začínajú 1. novembra 2015 tak, aby ministerský segment mohol zakončiť svoju prácu 5. novembra 2015. Vzhľadom na obmedzený čas rokovania budú pri prejavoch vedúcich delegácií uprednostení ministri, ostatní môžu dať svoje prejavy v písomnej forme. Slovensko ako členský štát Európskej únie sa zúčastňuje na príprave spoločných stanovísk k jednotlivým témam stretnutia a návrhom rozhodnutí, ktoré budú schvaľované stretnutím strán. Európska komisia vedie tieto rokovania v mene Európskej únie v spolupráci s osobitným výborom ustanoveným Radou a v súlade so smernicami na rokovania a počas rokovaní úzko spolupracuje s členskými štátmi s cieľom jednotnosti pri medzinárodnom zastupovaní Európskej únie. Prvé koordinačné stretnutie EÚ (celodenné) na mieste rokovania sa uskutoční 31. októbra 2015 a ďalšie budú každý deň podľa potreby zvolávané predsedajúcim členským štátom, v tomto prípade Holandskom, ktoré zastupuje predsedajúce Luxembursko v tejto problematike. V rámci Montrealského protokolu Európska komisia zodpovedá za implementáciu tých povinností protokolu, ktoré súvisia so spotrebou regulovaných látok a členské štáty ako strany protokolu zodpovedajú za plnenie povinností týkajúcich sa výroby regulovaných látok. Slovenská republika patrí medzi krajiny s nízkou spotrebou látok poškodzujúcich ozónovú vrstvu, nevyrába žiadne regulované látky a celú svoju potrebu látok uspokojuje dovozom z členských štátov EÚ.


Prípravný segment prerokuje jednotlivé body programu a navrhne rozhodnutia, ktoré budú prijaté na rokovaní segmentu na vysokej úrovni. Pozornosť stretnutia strán sa sústredí najmä na tieto záležitosti:
· prerokovanie a schválenie úprav rozpočtu na rok 2015 a rozpočtov na roky 2016 a 2017 Trust fondu Montrealského protokolu;
· prerokovanie a schválenie návrhu výnimiek na kritické použitie metylbromidu, karanténne a predzásielkové použitie metylbromidu;
· prerokovanie návrhu na zmenu a doplnenie Montrealského protokolu o reguláciu fluórovaných uhľovodíkov, ktoré sú významnými skleníkovými plynmi;
· prerokovanie a schválenie výnimiek na nevyhnutné použitie; návrhy týkajúce sa procesných činidiel;
· prerokovanie stavu v podávaní správ a údajov a stav dodržiavania opatrení protokolu na základe výsledkov rokovania Implementačného výboru;
· inštitucionálne posilnenie aktivít pod Multilaterálnym fondom;
· schválenie návrhov na členstvo v  Implementačnom výbore, Výkonnom výbore Multilaterálneho fondu a potvrdenie, resp. zvolenie predsedu TEAP a  spolupredsedov otvorenej pracovnej skupiny.
Segment na vysokej úrovni sa uskutoční v dňoch 4. až 5. novembra 2015. Na jeho zasadnutí budú schválené a prijaté rozhodnutia 27. stretnutia strán, ktoré navrhne prípravný segment a prijme sa aj správa z 27. stretnutia strán protokolu. 
Výdavky spojené s účasťou delegácie Slovenskej republiky na 27. stretnutí strán Montrealského protokolu konanej v Dubaji budú hradené z rozpočtovej kapitoly Ministerstva životného prostredia Slovenskej republiky v rámci výdavkov na zahraničné pracovné cesty.
Predbežný program

27. stretnutia strán Montrealského protokolu o látkach, ktoré poškodzujú ozónovú vrstvu

Podľa návrhu programu (dokument Unep/OzL.Pro.27/1) sa predpokladá priebeh rokovania podľa nasledovných bodov:

I.
Prípravný segment (1. až 3. novembra 2015)

1) Otvorenie prípravného segmentu:

(a) prejavy predstaviteľov vlády Spojených arabských emirátov


(b) prejavy predstaviteľov UNEP

2) Organizačné záležitosti:

(a) prijatie programu prípravného segmentu


(b) organizácia práce

3) Administratívne záležitosti:

(a) Prerokovanie členstva v orgánoch Montrealského protokolu na rok 2016

(b) Finančná správa a rozpočty Trust fondu Montrealského protokolu 

4) Záležitosti týkajúce sa výnimiek z článkov 2A – 2I Montrealského protokolu:

(a) nominácie na výnimky pre nevyhnutné použitie na rok 2016;

(b) nominácie na výnimky pre kritické použitie na roky 2016 a 2017;

5) Problematika záležitostí týkajúcich sa alternatív ku látkam porušujúcim ozónovú vrstvu

a) správa Technického a ekonomického hodnotiaceho panelu o plnohodnotných náhradách látok porušujúcich ozónovú vrstvu(rozhodnutie XXVI/9, pododsek 1 (a) – (c);

b) aktualizované informácie poskytnuté stranami o implementácií odseku 9 rozhodnutia XIX/6 (rozhodnutie XXVI/9, odsek 3);

6) Výstup z pokračujúceho 36. stretnutia Otvorenej pracovnej skupiny Montrealského protokolu 

7) Navrhnuté úpravy Montrealského protokolu 

8) Záležitosti týkajúce sa vylúčenia neplnofluorochlórovaných uhľovodíkov (rozhodnutie XIX/6, odseky 12 -14)

9) Možné oblasti zamerania štvorročnej správy hodnotiacich panelov v roku 2018

10) Súlad s Montrealským protokolom a podávanie správ: prezentovanie a prerokovanie práce a odporúčaných rozhodnutí Implementačného výboru podľa procedúry nesúladu v rámci Montrealského protokolu

11) Rôzne 

II.
Segment na vysokej úrovni (4. a 5. novembra 2015)

1. Otvorenie segmentu na vysokej úrovni

(a) prejav predstaviteľa vlády Spojených arabských emirátov 


(b) prejav predstaviteľa UNEP 


(c) prejav prezidenta 26. stretnutia strán Montrealského protokolu

2. Organizačné záležitosti

(a) voľba funkcionárov 27. stretnutia strán Montrealského protokolu


(b) prijatie programu segmentu na vysokej úrovni a 27. stretnutia strán Montrealského    protokolu

(c) organizácia práce


(d) poverovacie listiny predstaviteľov strán

3. Prezentácia hodnotiacich panelov o ich syntéze v rámci štvorročného hodnotiaceho cyklu;. 

4. Prezentácia predsedu výkonného výboru Multilaterálneho fondu o práci výkonného výboru, sekretariátu Multilaterálneho fondu a implementujúcich agentúr 

5. Prejavy vedúcich delegácií a diskusia o kľúčových témach

6. Správa spolupredsedajúcich prípravného segmentu a zváženie rozhodnutí odporúčaných na prijatie 27. stretnutím strán Montrealského protokolu

7. Dátum a miesto 28. stretnutia strán Montrealského protokolu

8. Rôzne

9. Prijatie rozhodnutí 27. stretnutia strán Montrealského protokolu

10. Prijatie správy 

11. Záver stretnutia

PAGE  
3

